વેરહાઉસમાં થયેલો પહેલો વિસ્ફોટ ત્રણ ટન ડાયનામાઈટ જેટલો શક્તિશાળી હતો, જ્યારે બીજો વિસ્ફોટ ૨૧ ટન ડાયનામાઈટ જેટલી શક્તિ ધરાવતો હતો. આ ઘટનાને પગલે સ્થાનિક ફાયર ફાઈટર્સ પણ વેરહાઉસ પર દોડી ગયા હતા અને આગ બૂઝાવવાનું શરૃ કરી દીધું હતું. આ વિસ્ફોટો વખતે વેરહાઉસમાં પણ અનેક લોકો ફસાઈ ગયા હતા. આ લોકોને બચાવવા ફાયર ફાઈટર વિભાગે રેસ્ક્યૂ ઓપરેશન પણ શરૃ કર્યું હતું. ૭૦૦થી પણ વધુ લોકોને હોસ્પિટલમાં ખસેડવામાં આવ્યા ત્યારે જમીન પણ લોહીથી ખરડાઈ ગઈ હતી. ચીનની તાઈડા હોસ્પિટલના વડા લૂ યૂને કહ્યું હતું કે, આ હોસ્પિટલમાં આશરે ૧૫૦ લોકોને સારવાર અપાઈ રહી છે. અહીં સારવાર લઈ રહેલા મોટા ભાગના લોકો વિસ્ફોટોમાં કાચ અને પથ્થર વાગવાથી ઘાયલ થયા છે.